C 146/5

Avviż li jikkonċerna l-effetti kkombinati potenzjali ta’ miżuri anti-dumping jew kontra s-sussidji mal-miżuri ta’ salvagwardja dwar ċerti prodotti tal-azzar

(2019/C 146/06)

Bir-Regolament (UE) 2019/159 (1), il-Kummissjoni imponiet miżuri ta’ salvagwardja fir-rigward ta’ ċerti prodotti tal-azzar għal perjodu ta’ tliet snin. Il-miżuri ta’ salvagwardja jieħdu l-forma ta’ kwoti tariffarji li japplikaw għal perjodi speċifikati, u li f’każ li jinqabżu jrid jitħallas dazju ta’ salvagwardja ta’ 25 %.

Bħalissa hemm fis-seħħ ukoll miżuri anti-dumping jew miżura kontra s-sussidji għal xi wħud minn dawn il-kategoriji ta’ prodotti tal-azzar. Il-lista tar-regolamenti kollha li jimponu dawk il-miżuri fis-seħħ bħalissa hija inkluża fl-Anness ta’ dan l-Avviż. Għaldaqstant, għal dawn il-kategoriji ta’ prodotti, ladarba jiġu eżawriti l-kwoti tariffarji stabbiliti skont il-miżuri ta’ salvagwardja, kemm id-dazju ta’ salvagwardja kif ukoll id-dazju anti-dumping jew kumpensatorju jsiru jridu jitħallsu fuq l-istess importazzjonijiet.

Fir-Regolament (UE) 2019/159 (fil-premessa (186)) il-Kummissjoni diġà nnutat li akkumulazzjoni ta’ miżuri anti-dumping/kontra s-sussidji b’salvagwardji tista’ twassal għal effett akbar milli mixtieq, u li din il-kwistjoni kellha tiġi eżaminata fi żmien debitu. B’mod partikolari, il-Kummissjoni kkunsidrat li, sabiex tiġi evitata l-impożizzjoni ta’ “rimedji doppji” kull meta tinqabeż il-kwota tariffarja, il-Kummissjoni tista’ tikkunsidra li jkun neċessarju li tissospendi jew tnaqqas il-livell tad-dazji anti-dumping u kumpensatorji eżistenti biex tiżgura li l-effett ikkombinat ta’ dawn il-miżuri ma jaqbiżx l-ogħla livell tad-dazji ta’ salvagwardja jew anti-dumping/kumpensatorji fis-seħħ.

1. Effett ikkombinat ta’ dazji anti-dumping jew kumpensatorji u ta’ salvagwardja

Ir-Regolament (UE) 2015/477 (2) jagħraf li l-kombinazzjoni ta’ miżuri anti-dumping jew kontra s-sussidju u miżuri ta’ salvagwardja fuq l-istess prodott jista’ jkollha effett ikbar minn dak intiż fit-termini tal-politika u l-għanijiet tad-difiża tal-kummerċ tal-Unjoni u tista’ titfa’ piż oneruż mhux mixtieq fuq ċerti produtturi esportaturi li qegħdin jippruvaw jesportaw lejn l-Unjoni. Minħabba f’hekk, ġew introdotti dispożizzjonijiet speċifiċi sabiex, meta jkun xieraq, il-Kummissjoni tkun tista’ tieħu azzjoni biex tiżgura li kombinazzjoni ta’ miżuri anti-dumping jew kontra s-sussidji ma’ miżuri ta’ salvagwardja fuq l-istess prodott ma jkollhiex dan l-effett.

Fir-rigward tal-miżuri imposti mir-Regolament (UE) 2019/159, filwaqt li hemm xi inċertezza dwar jekk il-kwoti tariffarji rispettivi jiġux eżawriti u jekk iva meta, huwa possibbli li l-importazzjonijiet ta’ dawk il-kategoriji tal-prodotti tal-azzar li jkunu soġġetti għal miżuri anti-dumping jew kontra s-sussidji jsiru soġġetti wkoll għall-ħlas ta’ dazju ta’ salvagwardja.

Il-Kummissjoni tqis li hemm raġunijiet biex jiġi konkluż li l-kombinazzjoni ta’ dawn il-miżuri jista” effettivament ikollha effett akbar minn dak maħsub jew mixtieq fit-termini tal-politika u l-għanijiet ta’ difiża tal-kummerċ tal-Unjoni, kif stabbilit fir-Regolament (UE) 2015/477. Għalhekk, il-Kummissjoni tqis li jista’ jkun xieraq li temenda l-miżuri anti-dumping u kontra s-sussidji eżistenti msemmija fl-Anness matul il-perjodu rilevanti meta jista’ jkun li japplikaw miżuri anti-dumping/kontra s-sussidju u dazji ta’ salvagwardja.

Sabiex tiġi żgurata ċ-ċertezza tad-dritt għall-operaturi ekonomiċi kkonċernati, il-Kummissjoni tqis li huwa neċessarju li tispeċifika, għal dawn il-każijiet, id-dazju anti-dumping jew kumpensatorju li jenħtieġ li japplika f’każ li l-kwoti tariffarji ta’ salvagwardja jiġu eżawriti.

B’mod partikolari, f’każijiet meta normalment ikollhom jitħallsu kemm dazju anti-dumping jew kumpensatorju kif ukoll dazju ta’ salvagwardja u meta id-dazju anti-dumping jew kumpensatorju jkun inqas minn, jew daqs, l-ammont tad-dazju ta’ salvagwardja, il-Kummissjoni tqis li jkun xieraq li ma jkollu jitħallas l-ebda dazju anti-dumping jew kumpensatorju matul il-perjodu rilevanti. Meta d-dazju anti-dumping jew kumpensatorju jkun akbar mill-ammont tad-dazju ta’ salvagwardja, il-Kummissjoni tqis li, matul il-perjodu rilevanti, jkun xieraq li jkollha titħallas biss dik il-parti tad-dazju anti-dumping jew kumpensatorju li taqbeż l-ammont tad-dazju ta’ salvagwardja.

2. Proċedura

2.1. Sottomissjonijiet bil-miktub

Il-partijiet interessati kollha, inklużi l-produtturi esportaturi, l-importaturi u l-utenti tal-prodotti kkonċernati u l-assoċjazzjonijiet tagħhom, huma mistiedna jesprimu l-fehmiet tagħhom bil-miktub dwar il-kunsiderazzjonijiet imsemmija hawn fuq, f’format ħieles u permezz tal-posta elettronika, fi żmien 14-il jum mid-data tal-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea.

Bl-użu tal-posta elettronika, il-partijiet interessati jesprimu l-qbil tagħhom mar-regoli applikabbli għas-sottomissjonijiet elettroniċi li jinsabu fid-dokument “CORRESPONDENCE WITH THE EUROPEAN COMMISSION IN TRADE DEFENCE CASES” ippubblikat fis-sit web tad-Direttorat Ġenerali għall-Kummerċ:

http://trade.ec.europa.eu/doclib/docs/2011/june/tradoc_148003.pdf

Il-partijiet interessati jridu jindikaw isimhom, l-indirizz, in-numru tat-telefown u indirizz validu tal-posta elettronika u jenħtieġ li jiżguraw li l-indirizz tal-posta elettronika pprovdut ikun indirizz kummerċjali uffiċjali tal-posta elettronika li jiffunzjona u li jiġi ċċekkjat kuljum. Ladarba jingħatawlha d-dettalji ta’ kuntatt, il-Kummissjoni tikkomunika mal-partijiet interessati permezz tal-posta elettronika biss, ħlief jekk dawn jitolbu espliċitament li d-dokumenti kollha mingħand il-Kummissjoni jintbagħtulhom b’mezz ieħor ta’ komunikazzjoni jew jekk in-natura tad-dokument li jrid jintbagħat jirrikjedi l-użu ta’ posta rreġistrata. Għal aktar regoli u tagħrif dwar il-korrispondenza mal-Kummissjoni inklużi l-prinċipji li japplikaw għas-sottomissjonijiet bil-posta elettronika, jenħtieġ li l-partijiet interessati jikkonsultaw l-istruzzjonijiet ta’ komunikazzjoni mal-partijiet interessati msemmija hawn fuq.

L-indirizz tal-Kummissjoni għall-korrispondenza:

European Commission Directorate-General for Trade Directorate H, Unit H5 Office: CHAR 03/66 1049 Bruxelles/Brussel BELGIQUE/BELGIË Indirizz elettroniku: TRADE-SAFE009-DOUBLE-REMEDY@ec.europa.eu

2.2. Ipproċessar ta’ data personali

Kull data personali li tinġabar f’din l-investigazzjoni tiġi trattata skont ir-Regolament (UE) 2018/1725 tal-Parlament Ewropew u tal-Kunsill (3).

Avviż dwar il-protezzjoni tad-data li jinforma lill-individwi kollha dwar l-ipproċessar tad-data personali fil-qafas tal-attivitajiet tad-difiża tal-kummerċ tal-Kummissjoni huwa disponibbli fis-sit web tad-DĠ Kummerċ: http://trade.ec.europa.eu/doclib/html/157639.htm

(1) Ir-Regolament ta’ Implimentazzjoni tal-Kummissjoni (UE) 2019/159 tal-31 ta’ Jannar 2019 li jimponi miżuri definittivi ta’ salvagwardja kontra l-importazzjonijiet ta’ ċerti prodotti tal-azzar (ĠU L 31 1.2.2019, p. 27).

(2) Ir-Regolament (UE) 2015/477 tal-Parlament Ewropew u tal-Kunsill tal-11 ta’ Marzu 2015 dwar il-miżuri li l-Unjoni tista’ tieħu relattivament għall-effett ikkombinat ta’ miżuri kontra d-dumping jew kontra s-sussidji ma’ miżuri ta’ salvagwardja (ĠU L 83, 27.3.2015, p. 11).

(3) Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).